**VALSTYBINĖS KALBOS VARTOJIMO IR TAISYKLINGUMO KONTROLĖS FUNKCIJOS ATLIKIMO 2022 M. ATASKAITOS SANTRAUKA**

2022 m. vykdant valstybinės kalbos vartojimo ir taisyklingumo kontrolės funkciją buvo tikrinta, kaip Kauno įmonės, įstaigos ir organizacijos laikosi Lietuvos Respublikos valstybinės kalbos įstatymo, Valstybinės lietuvių kalbos komisijos nutarimų ir kitų teisės aktų, reglamentuojančių valstybinės kalbos vartojimą ir taisyklingumą. Juridiniai ir fiziniai asmenys konsultuoti viešųjų užrašų taisyklingumo, teisėtumo, svetimžodžių vartojimo, užrašų užsienio kalba vartojimo teisėtumo ir kitais valstybinės kalbos vartojimo klausimais. Peržiūrėta ir patikrinta daugiau kaip 1 000 miesto reklamų ir viešųjų užrašų. Daugiau laiko buvo skirta viešųjų užrašų, esančių patalpų viduje, kontrolei. Dėl 188 viešųjų užrašų buvo įspėta (141 viešasis užrašas ištaisytas arba pašalintas). Tikrintos įmonės konsultuotos kalbos taisyklingumo ir vartojimo klausimais. Patikrinti 13 viešojo maitinimo įmonių viešieji lauko ir vidaus užrašai, valgiaraščiai, skrajutės. Tikrinta mieste leidžiamų bei platinamų leidinių, įmonių, įstaigų ir organizacijų interneto svetainių kalba. Patikrinta 65 neperiodinių leidinių, 17 įstaigų ir įmonių interneto svetainių kalba. Parengti ir tikrintoms įstaigoms ir įmonėms išsiųsti interneto svetainių kalbos klaidų ir jų taisymų sąrašai. Atsakyta į 46 prašymus.

Kauno miesto savivaldybės interneto svetainės rubrikoje „Valstybinė kalba“ skelbti kalbos patarimai ir kita informacija kalbos klausimais.

Miesto gyventojams, įmonėms, įstaigoms bei organizacijoms suteiktos 164 konsultacijos viešųjų užrašų taisyklingumo, teisėtumo, simbolinių pavadinimų rašymo, svetimžodžių vartojimo ir kitais kalbos vartojimo klausimais.